
Pamokos tema – Senieji Vilniaus amatai ir jų kaita šiuolaikiniame pasaulyje.
Klausimas – Ar senieji amatai gali išlikti technologijų amžiuje?
Tikslas –   Supažindinti mokinius su senųjų amatų istorija ir jų reikšmę miesto gyvenimui bei aptarti amatų kaitą šiuolaikinių technologijų kontekste.
Uždaviniai: 
1. Susipažinti su senaisiais Vilniaus amatais ir amatininkų veikla miesto erdvėje. 
2. Aptarti, kokią reikšmę amatai turėjo miesto bendruomenei ir kasdieniam gyvenimui. 
3. Atpažinti amatų požymius ir istorinius objektus ekskursijos maršrute. 
4. Palyginti senųjų ir šiuolaikinių amatų darbo principus bei naudojamas technologijas. 
5. Aptarti amatų aktualumą ir reikšmę šiuolaikinėje visuomenėje. 
Temos BUP: 
Istorija – Viduramžiai, 
Istorija – Ankstyvieji naujieji laikai, 
Pilietiškumo pagrindai – Pilietinės visuomenės organizacijos.
Kompetencijos: pažinimo, komunikavimo, kultūrinė, kūrybiškumo, pilietiškumo.
Priemonės: telefonai su interneto prieiga, užrašų knygelės, rašikliai, užduočių lapai.
Vertinimas: formuojamasis.
Vieta: Vokiečių gatvė, 6, Vilnius.
Klasė: 7, 8, 9.
Metodai: pažintinė ekskursija, patyriminis mokymas, stebėjimas, diskusija, refleksija.
Veiklos: Mokiniai dalyvauja pažintinėje ekskursijoje po Vilniaus senamiestį pagal „Neakivaizdinio Vilniaus“ maršrutą „9 amatai“, klausosi pasakojimų apie senuosius amatus ir amatininkus, stebi istorinius objektus bei miesto detales, fiksuoja svarbiausią informaciją ir atsako į mokytojo klausimus. Ekskursijos metu mokiniai analizuoja, kaip atrodė senųjų amatininkų darbas, o po ekskursijos atlieka klausimyno užduotis ir diskutuoja apie šiuolaikinių amatų pokyčius technologijų kontekste.
Įtrauktis: SUP mokiniams suteikiama papildoma mokytojo pagalba, leidžiama dirbti porose arba grupėse su stipresniais mokiniais, naudotis papildomomis užuominomis. Refleksijos ir klausimyno metu mokiniai gali atsakyti žodžiu arba pasirinkti trumpesnius atsakymus.



PAMOKOS PLANAS
ĮVADAS (20 min)
Pamokos pradžioje mokytojas supažindina mokinius su pamokos tema, tikslu ir planuojama veikla. Mokytojas trumpai paaiškina, kas yra amatai, kuo amatininkai buvo svarbūs miesto gyvenimui ir kodėl šiandien svarbu pažinti kultūros paveldą. Tuomet mokytojas inicijuoja trumpą diskusiją ir užduoda klausimus: kokius amatus mokiniai žino šiandien, ar visi senieji amatai išliko iki mūsų laikų, kuo skiriasi rankų darbas ir masinė gamyba.
Mokiniai išsako savo mintis, pateikia pavyzdžių ir aptaria, kokius amatus yra matę šiuolaikiniame gyvenime. Mokytojas pristato ekskursijos maršrutą pagal „Neakivaizdinio Vilniaus maršrutą“ „9 amatai“, paaiškina pagrindines užduotis ir primena saugaus elgesio taisykles mieste. Mokiniai suskirstomi poromis arba grupėmis ir gauna užduotį ekskursijos metu pasižymėti įdomiausius faktus apie amatus bei atkreipti dėmesį į istorines miesto detales.

MOKYMOSI VEIKLOS (120 min)
Mokiniai kartu su mokytoju keliauja ekskursijos maršrutu po Vilniaus senamiestį ir sustoja skirtingose vietose, susijusiose su senaisiais amatais. Mokytojas kiekviename sustojime pristato trumpą pasakojimą apie konkretaus amato ypatybes, amatininkų darbą ir jų svarbą miesto gyvenimui. Aptariami kalvių, puodžių, juvelyrų, siuvėjų, kepėjų ir kitų amatininkų darbai.
Mokiniai klausosi pasakojimų, stebi aplinką, analizuoja istorines detales ir užsirašo svarbiausią informaciją. Mokytojas užduoda klausimus apie girdėtą informaciją, skatina mokinius samprotauti, kokių gebėjimų reikėjo amatininkams ir kaip jų darbą galėjo pakeisti technologijos. 
Ekskursijos pabaigoje mokiniai gauna klausimyną apie išgirstą informaciją. Jie individualiai atsako į klausimus, remdamiesi ekskursijos metu užsirašytais faktais ir pasakojimais. Mokytojas stebi mokinių darbą, padeda atsakyti į sudėtingesnius klausimus ir skatina remtis savo pastebėjimais.

REFLEKSIJA IR APTARIMAS (30 min)
Pamokos pabaigoje mokytojas kartu su mokiniais apibendrina ekskursijos metu išgirstą informaciją ir aptaria svarbiausias įžvalgas apie Vilniaus amatus bei jų kaitą šiandieniniame pasaulyje. Mokytojas kviečia mokinius pasidalyti, kuris amatas jiems pasirodė įdomiausias ir kodėl, taip pat aptarti, ar rankų darbo gaminiai šiandien vis dar turi išskirtinę vertę.
Mokiniai reflektuoja savo patirtį, aptaria, ką naujo sužinojo apie Vilniaus istoriją ir kaip pasikeitė jų požiūris į amatus. Mokytojas užduoda refleksinius klausimus ir skatina mokinius argumentuoti savo nuomonę.
Refleksiniai klausimai:
1. [bookmark: _Hlk228125628]Kuris amatas tau pasirodė įdomiausias ir kodėl? 
2. Ką naujo sužinojai apie Vilniaus miesto istoriją? 
3. Kodėl amatininkai buvo svarbūs miesto gyvenimui? 
4. Kaip technologijos pakeitė amatininkų darbą? 
5. Ar rankų darbo gaminiai šiandien vis dar yra vertinami? 
6. Kokie amatai, tavo nuomone, išliks ateityje? 
7. Ką šios pamokos metu supratai apie kultūros paveldą ir jo svarbą?



